Predkladacia správa

Podľa Plánu práce vlády SR na rok 2008 sa na rokovanie vlády SR predkladá Návrh stratégie vzdelávania vo finančnej oblasti a manažmentu osobných financií v termíne jún 2008.
Návrh stratégie vzdelávania vo finančnej oblasti a manažmentu osobných financií je spracovaný v súlade s čl. 5 Programového vyhlásenia vlády SR. V časti 5.1 Výchova a vzdelávanie sa uvádza, že vláda považuje výchovu a vzdelávanie slovenskej spoločnosti za základný prostriedok jej ďalšieho rozvoja a rozhodujúcu podmienku jej úspešného adaptovania sa v integrujúcom európskom priestore. Vzdelávanie a výchova sa bude rozvíjať v duchu moderných a svetových trendov, kde dominantnú úlohu zohráva štát, pričom postupuje v koordinácii so samosprávnymi krajmi, obcami a občanmi. Vláda si uvedomuje, že najmä vzdelávanie má nepopierateľne pozitívne efekty na ekonomiku štátu, na jeho hospodársky rast, na rozvoj sociálnej dimenzie, na kvalitu života vôbec a na zvyšovanie prevencie pred negatívnymi spoločenskými javmi. V zmysle čl. 2. Makroekonomický rámec, verejné financie a hospodárska politika si vláda okrem iných stanovila cieľ „Dôsledne trvať na podpore vedomostne orientovanej ekonomiky a vytvárať spoločenskú klímu, modely a reálne možnosti na ekonomické uplatnenie jednotlivca“.
V tomto duchu bolo aj vystúpenie prezidenta Slovenskej republiky pred plénom NR SR dňa 6. 12. 2006, kde uviedol, že vo vzťahu k existujúcemu značnému sociálnemu, vzdelanostnému, konfesionálnemu a záujmovému i ďalším rozvrstveniam našej spoločnosti je potrebné prijať diferencované prístupy k dosiahnutiu synergického efektu, za predpokladu zjednotenia sa v cieľoch, ich obsahu a formách. Nové sociálne rozvrstvenie spoločnosti prináša so sebou aj nemalé napätie, spôsobené chudobou a sociálnym ponížením. Toto poznanie zdôrazňujú aj závery projektu Queen Mary of London, zameraného na štúdium chudoby a spoločenského vylúčenia. Hovoria aj o Slovensku. Konštatujú, že deti z našich chudobných rodín „sa nedostávajú k takému kvalitnému vzdelaniu, k takej dobrej kvalifikácii, k takým dobrým informáciám, k takým užitočným kontaktom, nezískavajú taký dokonalý prehľad o svete a o tom kam sa hýbe, ako v rodinách bohatších“. Konštatujú nielen to, že chudobní strácajú niekdajšie spoločenské vzťahy ale aj to, že chudoba sa dedí.
Aby spoločnosť neprijala spomenutú situáciu pasívne, vláda SR prijala niekoľko opatrení na zvrátenie tejto situácie. Prvotným materiálnym prostriedkom na zabezpečovanie životných potrieb jednotlivca sú peniaze, vláda venuje osobitnú pozornosť podpore finančného vzdelávania širokej verejnosti. Opatrenia vlády prostredníctvom prijatých úloh smerovali najmä k rezortom financií a školstva.
Uznesením vlády SR č. 624 z 1. augusta 2007 bola schválená Koncepcia ochrany spotrebiteľa v oblasti finančných služieb, zabezpečenia finančného vzdelávania a regulácie sprostredkovateľskej činnosti a poradenskej činnosti na finančnom trhu. Vláda uložila ministrovi financií päť úloh pod bodmi B.1. až B.5. V súvislosti s úlohami B.1. až B.4. uvedeného uznesenia je vypracovaný vecný zámer zákona o ochrane spotrebiteľa na finančnom trhu, ktorý je v súčasnosti na medzirezortnom pripomienkovom konaní a jeho opatrenia úzko súvisia s cieľmi navrhovanej stratégie finančného vzdelávania rezortom školstva. V časti 4.3.2 Pôsobnosť akadémie vzdelávania si rezort financií vymedzuje spoluprácu s rezortom školstva pri tvorbe učebných programov pre finančné vzdelávanie na základných a stredných školách ako aj v oblasti vykonávania prieskumov stavu finančnej gramotnosti a potrieb spotrebiteľov v oblasti dopĺňania informácií o finančných službách. V časti 4.4.2 je uvedený návrh na vytvorenie Rady pre ochranu spotrebiteľa na finančnom trhu a v časti 4.5 je návrh na zabezpečenie súčinnosti štátnych orgánov (MF SR a MŠ SR) a Národnej banky Slovenska, zástupcov trhu, zástupcov akademickej obce a zástupcov spotrebiteľských organizácií a združení pre dosiahnutie efektívneho výkonu ochrany spotrebiteľa na finančnom trhu, ktorá vyplýva zo zákona.
Vláda SR poverila Ministerstvo školstva SR v roku 2008 úlohou „Stratégia vzdelávania vo finančnej oblasti a manažmentu osobných financií“. Ministerstvo školstva SR vychádza pri návrhu stratégie zo všetkých vyššie uvedených materiálov, rešpektujúc spoločné ciele pre dosiahnutie vyššie spomenutého synergického efektu. Ministerstvo školstva SR vytvorilo medzirezortnú realizačnú pracovnú skupinu zo zástupcov štátu oboch rezortov financií a školstva ako aj expertov na finančné vzdelávanie z asociácií na bankovom a finančnom trhu, zástupcov neziskovej organizácie a občianskeho združenia, ktorých produkty finančného vzdelávania sú implantované do obsahu vzdelávania v štátnom systéme vzdelávania už v súčasnosti. Cieľom bolo vytvoriť širokú platformu pre odbornú diskusiu v danom probléme.
Obsahovým zameraním predkladaného Návrhu stratégie vzdelávania vo finančnej oblasti a manažmentu osobných financií je na základe prijatých záverov z analýz vo svete i doma definovať štandard finančnej gramotnosti pre jednotlivé skupiny v súlade s dosiahnutým vzdelaním a v súlade s pripravovaným zákonom o výchove a vzdelávaní (školský zákon). Navrhnúť postup na tvorbu a zapracovanie štandardu finančnej gramotnosti do všetkých Štátnych vzdelávacích programov a súčasne prijať inštitucionálny rámec pre ďalšie vzdelávanie pedagogických zamestnancov škôl.
Návrh bol predmetom medzirezortného pripomienkového konania v dňoch od 23. mája do 5. júna 2008. Rozpory boli odstránené. Materiál sa predkladá na rokovanie vlády SR bez rozporov.
Návrh stratégie nepredpokladá finančný dopad na štátny rozpočet. Návrh predpokladá pozitívny dopad na ekonomické prostredie, zamestnanosť a podnikateľské prostredie a nepredpokladá negatívny dopad na environmentálne prostredie.
S ohľadom na politiku európskej terminológie v oblasti finančného vzdelávania sa v celom rozsahu textu uplatňuje pojem finančná gramotnosť a štandard finančnej gramotnosti.